**KLASA: 371-01/25-01/2**

**URBROJ: 2176-4-01-25-2**

**Novska, 9. travnja 2025.**

Na temelju članka 4. stavka 1. Pravilnika o stambenom zbrinjavanju osoba određenih struka i zanimanja za čijim radom postoji posebno iskazana potreba na području Grada Novske (Službeni vjesnik, broj 102/24) i članka 47. stavak 3. Statuta Grada Novske (“Službeni vjesnik” Grada Novske, broj 8/21 i 13/23) Povjerenstvo za donošenje odluka o odabiru korisnika kadrovskih stambenih jedinica na području Grada Novske objavljuje

**JAVNI POZIV**

**za stambeno zbrinjavanje osoba određenih struka i zanimanja**

**za čijim radom postoji posebno iskazana potreba na području Grada Novske**

I. MODEL STAMBENOG ZBRINJAVANJA

Stambeno zbrinjavanje osoba određenih struka i zanimanja za čijim radom postoji posebno iskazana potreba na području Grada Novska realizira se najmom stana u državnom vlasništvu koji će osigurati Ministarstvo prostornog uređenja, graditeljstva i državne imovine.

U svrhu stambenog zbrinjavanja kadrova Ministarstvo će s Gradom Novska sklopiti Sporazum o ustupanju stambene jedinice, a na temelju sklopljenog Sporazuma, Ministarstvo sklapa Ugovor o najmu s sobama koje će koristiti stambenu jedinicu kao kadrovi. Način sklapanja i sadržaj ugovora o najmu stambenih jedinica u vlasništvu Republike Hrvatske, detaljnija razrada prava i obveza najmodavca i najmoprimca, prestanak ugovora o najmu, način kontrole korištenja stambenih jedinica danih u najam i kontrola naplate najamnine uređeni su posebnim propisima (Zakon o stambenom zbrinjavanju na potpomognutim područjima i Pravilnik o najmu stambenih jedinica). Korisnik stambenog zbrinjavanja može na vlastiti zahtjev otkupiti predmetnu stambenu jedinicu po uvjetima propisanim Zakonom, nakon deset godina prebivanja na području Grada Novske i pet godina prebivanja u stambenoj jedinici.

II. UVJETI ZA OSTVARENJE PRAVA

1. Pravo na stambeno zbrinjavanje kadrova može ostvariti korisnik i članovi njegovog obiteljskog kućanstva pod uvjetom da je potencijalni korisnik stambene jedinice potreban kadar na području Grada Novske prema slijedećem prioritetu:

**ZDRAVSTVENO ZANIMANJE: MAGISTAR MEDICINSKE BIOKEMIJE (1 korisnik)**

2. da potencijalni korisnik u vlasništvu nema useljivu nekretninu na području Grada Novske,

3. da na strani potencijalnog korisnika kadrovskog stana i članova njegovog obiteljskog kućanstva ne postoji zapreka iz članka 9. Zakona o stambenom zbrinjavanju na potpomognutim područjima (Narodne novine, broj 106/18, 98/19, 82/23).

III. POTREBNA DOKUMENTACIJA

Prijava za stambeno zbrinjavanje podnosi se na obrascu koji se objavljuje uz ovaj Javni poziv.

Prijava mora sadržavati:

* ime i prezime potencijalnog korisnika kadrovske stambene jedinice te ime i prezime svih članova njegovog obiteljskog kućanstva za koje se podnosi prijava,
* OIB potencijalnog korisnika kadrovskog stana i svih članova njegovog obiteljskog kućanstva,
* uvjerenje o prebivalištu i/ili boravištu za potencijalnog korisnika kadrovske stambene jedinice i sve članove njegovog obiteljskog kućanstva koje će koristiti kadrovsku stambenu jedinicu;
* dokaz o stečenoj razini obrazovanja (svjedodžba ili diploma, dokazi o dodatnim usavršavanjima, specijalizacijama i dr.)
* potvrdu poslodavca potencijalnog korisnika iz koje je vidljivo da je potencijalni korisnik kadrovske stambene jedinice trenutno zaposlen na neodređeno vrijeme i da radi na području Grada Novske (Dom zdravlja Sisačko-moslavačke županije, Ispostava Kutina, Odjel laboratorijske dijagnostike - Medicinsko biokemijski laboratorij u Novskoj),
* uvjerenje da se protiv potencijalnog korisnika ne vodi kazneni postupak (putem portala e-Građani ili općinskog suda),
* izjavu podnositelja zahtjeva da nema u vlasništvu useljivu nekretninu na području grada Novske, potpisanu i ovjerenu kod javnog bilježnika
* izjavu podnositelja da će uredno plaćati sve troškove vezane uz redovito korištenje stambene jedinice,
* dokaz o posebnim postignućima ukoliko ih potencijalni korisnik posjeduje (priznanja, nagrade, inovacije i sl.).

Odabrani korisnik stambene jedinice dužan je u roku 7 dana od dostavljene Odluke o odabiru, dostaviti potpisanu i ovjerenu bjanko zadužnicu na iznos 2.000 EUR kao sredstvo osiguranja urednog plaćanja troškova vezanih uz redovito korištenje stambene jedinice kao i mogućih oštećenja stambene jedinice.

IV. KRITERIJ ZA ODABIR

Uredne prijave za stambeno zbrinjavanje kadrova boduju se na sljedeći način:

1. **Prema stručnoj spremi podnositelja prijave, podnositelj prijave ostvaruje:**

|  |  |
| --- | --- |
| BROJ BODOVA | KRITERIJ |
| 50 | magistar znanosti, sveučilišni specijalistički studij i završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij |

Svakom podnositelju prijave za kadrovsko stambeno zbrinjavanje koji dostavi dokaz o posebnim postignućima (priznanja, nagrade, inovacije i sl.) dodijelit će se dodatno 50 bodova.

1. **Prema životnoj dobi podnositelja prijave, podnositelj prijave ostvaruje:**

|  |  |
| --- | --- |
| BROJ BODOVA | KRITERIJ |
| 30 | do 40 godina |
| 20 | 41 do 50 godina |
| 10 | od 51 i više |

1. **Prema doprinosu podnositelja prijave, odnosno da svojim radom može doprinijeti napretku, posebno u području zdravstva:**

|  |  |
| --- | --- |
| BROJ BODOVA | KRITERIJ |
| 50 | doprinos povećanje kvalitete življenja svih stanovnika Grada Novske  |
| 30 | doprinosi razvoju i napretku pojedinih grana gospodarstva uz povećanje životnog standarda |
| 10 | povećanje kvalitete življenja kroz podizanje razine pružanja potrebnih usluga  |

V. NAČIN OBJAVE BODOVANIH PRIJAVA

Pravodobne i uredne prijave boduju se u skladu s propisanim kriterijima i uvrštavaju na Listu reda prvenstva.

Povjerenstvo za donošenje odluka o odabiru korisnika kadrovskih stambenih jedinica na području Grada Novske provodi postupak ocjene prijava za stambeno zbrinjavanje kadrova i donosi odluke o odabiru korisnika kadrovskih stambenih jedinica. Lista odabranih korisnika objavljuje se na mrežnoj stranici novska.hr.

VI. NAČIN OBJAVE JAVNOG POZIVA I ROK ZA PODNOŠENJE PRIJAVE

Javni poziv za podnošenje prijava za stambeno zbrinjavanje objavit će se na mrežnoj stranici Grada Novske, novska.hr i na oglasnoj ploči Grada Novske dana 9.04.2025. i biti će otvoren do odabira magistra medicinske biokemije.

Prijave se podnose Povjerenstvu za donošenje odluka o odabiru korisnika kadrovskih stambenih jedinica na području Grada Novske u roku tri mjeseca od objave Javnog poziva na mrežnoj stranici novska.hr u zatvorenoj omotnici s naznakom „PRIJAVA STAMBENO ZBRINJAVANJE – KADROVI“ NA ADRESU: GRAD NOVSKA, TRG DR. FRANJE TUĐMANA 2, 44330 NOVSKA.

**Povjerenstvo za donošenje odluka o odabiru korisnika kadrovskih**

**stambenih jedinica na području Grada Novske**

**Predsjednik**

 **Siniša Kesić, v.r.**